b'\n_START_ARTICLE_\nNo\xc4\x8d dolgih no\xc5\xbeev\n_START_PARAGRAPH_\nNo\xc4\x8d dolgih no\xc5\xbeev (nem\xc5\xa1ko: \xc2\xa0Nacht der langen Messer\xc2\xa0) je ime za aretacijo in poboj pripadnikov SA v no\xc4\x8di s 30. junija na 1. julij 1934, ki so ga izvedle enote Schutzstaffel. Ime je akcija dobila po refrenu ene najbolj priljubljenih kora\xc4\x8dnic SA . To kora\xc4\x8dnico so pripadniki rjavosraj\xc4\x8dnikov (kot so se imenovali pripadniki SA) prepevali za uvod v mno\xc5\xbei\xc4\x8dne pretepe. Refren se je glasil: \xc2\xbbNabrusili bomo dolge no\xc5\xbee na robovih plo\xc4\x8dnikov.\xc2\xab\xc2\xa0Pokol vodij SA je zato dobil ime no\xc4\x8d dolgih no\xc5\xbeev. V akciji je \xc5\xbeivljenje izgubilo najmanj 85 ljudi, skupno pa naj bi jih po mno\xc5\xbei\xc4\x8dnih aretacijah pobili \xc5\xa1e ve\xc4\x8d sto.\n_START_SECTION_\nNova kriza\n_START_PARAGRAPH_\nLeta 1929 je na Wall Streetu pri\xc5\xa1lo do borznega zloma. Za\xc4\x8dela se je gospodarska kriza, v kateri je nem\xc5\xa1ko gospodarstvo, ki si je komaj opomoglo, spet za\xc4\x8delo propadati. Brezposelnih je bilo vedno ve\xc4\x8d, to pa je izkoristil Hitler, ki je krivdo za vse skupaj pripisal judovski zaroti in vladi ter obljubljal ljudstvu, da bodo nacisti napravili dr\xc5\xbeavo in gospodarstvo spet trdna in da bo dr\xc5\xbeava postala steber Evrope. S takim programom je stranka, ki je vsak dan dobivala nove \xc4\x8dlane, nastopila na volitvah leta 1930._NEWLINE_Na volitvah so nacisti dobili 6 milijonov glasov in 108 parlamentarnih sede\xc5\xbeev ter postali druga najve\xc4\x8dja stranka v parlamentu. Nadaljevanje gospodarske krize in notranji razdor v dr\xc5\xbeavi je zahteval tudi prve \xc5\xbertve. V spopadih med komunisti in pripadniki SA je vsak dan umrlo ve\xc4\x8d ljudi. V Hamburgu ob neki prilo\xc5\xbenosti kar 118.\n_START_SECTION_\nPorast vpliva SA\n_START_PARAGRAPH_\nZ izginotjem opozicije je v dr\xc5\xbeavi tako reko\xc4\x8d izginil notranji sovra\xc5\xbenik, kar je spodbudilo SA, da je zahtevala, da se izvede druga revolucija, v kateri bi obra\xc4\x8dunali \xc5\xa1e s kapitalisti, bur\xc5\xbeuji, oficirji, \xc4\x8dlani SA pa bi za nagrado prevzeli njihova mesta. Hitler jim ni ugodil, saj se je bal, da bo s tem povzro\xc4\x8dil spopad med vojsko, ki bi jo Hindenburg prav gotovo poklical na pomo\xc4\x8d pri vzdr\xc5\xbeevanju reda, in svojimi enotami. Zavedal se je, da za svoje nadaljnje na\xc4\x8drte potrebuje tako vojsko kot mo\xc4\x8dno industrijo, ki bo pomagala pri vojni, za katero je pripravljal Nem\xc4\x8dijo. _NEWLINE_R\xc3\xb6hm in SA so se za\xc4\x8deli po\xc4\x8dutiti ogoljufane in bili so pripravljeni, da prej ali slej to krivico popravijo. Pripravljeni so bili odstraniti tudi nekatere sporne ljudi v stranki. G\xc3\xb6ring, Himmler in Heydrich so se zavedali, da ciljajo tudi na njih, zato so pripravili protiudar. Za\xc4\x8deli so zbirati dokaze o ekscesih, finan\xc4\x8dnih mahinacijah, spolnih izpadih R\xc3\xb6hma in njegovih o\xc5\xbejih sodelavcev. Navezali so stike z reakcijo in jo prepri\xc4\x8dali, da je ta del stranke za\xc5\xa1el v napa\xc4\x8dne vode in da ga je treba odstraniti._NEWLINE_Hitler je medtem imenoval R\xc3\xb6hma za ministra brez listnice v vladi, da bi ga malo pomiril, vendar je R\xc3\xb6hm kmalu spet izbruhnil. Za\xc4\x8del je pripravljati teren, da bi se vojska in SA zdru\xc5\xbeili, kar bi pomenilo, da bi SA vojsko po\xc5\xberla, vse skupaj pa bi vodili R\xc3\xb6hm in ostali vodje SA. Vodja SA Karl Ernst, na primer, je sicer v Berlinu res imel 80.000 mo\xc5\xbe, a za generale v vojski ni bilo sprejemljivo, da bi jih vodil \xc4\x8dlovek, ki po poklicu sploh ni vojak. R\xc3\xb6hm je poleg zdru\xc5\xbeitve predlagal \xc5\xa1e, da bi bile novemu vojnemu ministrstvu, ki bi poveljevalo \xc2\xbbljudski vojski\xc2\xab\xc2\xa0(v kateri bi bili zdru\xc5\xbeeni redna vojska in SA), pridru\xc5\xbeene \xc5\xa1e SS in nacisti\xc4\x8dni \xc5\xa1oferski korpus ter \xc5\xa1e vse nem\xc5\xa1ke strelske zveze in klubi, veteranske organizacije, organizacije za predvoja\xc5\xa1ko vzgojo mladine, slu\xc5\xbeba za delovno obveznost, civilna za\xc5\xa1\xc4\x8dita, gasilci, minister pa bi bil seveda on.\n_START_SECTION_\nTrenja med vojsko in SA\n_START_PARAGRAPH_\nV nara\xc5\xa1\xc4\x8dajo\xc4\x8dih nesoglasjih med vojsko in SA je bil Hindenburg trdno na strani vojske, vendar ni upal preve\xc4\x8d drezati v to organizacijo, ki bi lahko ob izbruhu nasilja Nem\xc4\x8dijo pahnila v dr\xc5\xbeavljansko vojno. V izogib temu so se predstavniki oblasti in SA dogovorili, da bo SA vodila predvoja\xc5\xa1ko vzgojo in delovala kot obmejna za\xc5\xa1\xc4\x8dita, vojska pa ostaja edina redna oboro\xc5\xbeena sila. Hitler se je medtem sku\xc5\xa1al dogovoriti z vojsko, da ga bo podprla v imenovanju za predsednika tako dr\xc5\xbeave kot vlade, ko Hindenburg umre. To je dosegel na sestanku z generali, ki so obljubili da, pod pogojem, da obrzda SA in zagotovi neodvisnost vojske, dobi njihovo podporo. Hitler in vojni minister von Blomberg sta potrdila dogovor. Poleg tega je moral Hitler pomiriti tudi tujino, ki jo je krepitev paravoja\xc5\xa1tva v Nem\xc4\x8diji mo\xc4\x8dno skrbela. Francoskemu veleposlaniku je na sestanku zagotovil, da bo SA zmanj\xc5\xa1al za tretjino._NEWLINE_Prvi konkretni dogovor, ki je nakazoval, kaj se bo zgodilo z SA je bil sklep, da bo Hitler SA v mesecu juliju poslal na dopust, hkrati pa so se za\xc4\x8deli kovati tajni na\xc4\x8drti o uni\xc4\x8denju te organizacije, ki so potekali v mesecu juniju med Hitlerjem, G\xc3\xb6ringom, Himmlerjem in Heydrichom. Hkrati je Hitler v tajnosti v vojski razglasil bojno pripravljenost. Akcija naj bi stekla 30. junija zve\xc4\x8der, ko naj bi se Hitler v M\xc3\xbcnchnu udele\xc5\xbeil posveta SA, na katerem naj bi bili tudi vsi veljaki te organizacije.\n_START_SECTION_\nNo\xc4\x8d dolgih no\xc5\xbeev\n_START_PARAGRAPH_\nHitler je v M\xc3\xbcnchen prispel na dogovorjeni datum in z enotami, ki jim je poveljeval esesovski Obergruppenf\xc3\xbchrer Sepp Dietrich, v M\xc3\xbcnchnu aretiral tamkaj\xc5\xa1njega poveljnika SA. Skupina pripadnikov SS je potem odhitela na \xc5\xbeelezni\xc5\xa1ko postajo, kjer so \xc5\xbee zajeli vse visoke \xc4\x8dastnike juri\xc5\xa1nikov, ki so \xc5\xa1ele prihajali na posvetovanje, Hitler sam pa se je z ve\xc4\x8dino esesovcev napotil v Bad Wiessee. Hitler je osebno aretiral R\xc3\xb6hma, njegovega namestnika, \xc5\xa1lezijskega komandanta SA, obergruppenf\xc3\xbchrerja Heinesa, pa so izvlekli iz postelje skupaj z ljubimcem in oba takoj ustrelili. Preostale visoke \xc4\x8dastnike so odpeljali v m\xc3\xbcnchenski zapor, kjer so jih \xc4\x8dakali v M\xc3\xbcnchnu aretirani kolegi. Vsi so bili postavljeni pred strelski vod, vodja usmrtitev pa je bil Sepp Dietrich._NEWLINE_ _NEWLINE_Akcija je isto\xc4\x8dasno potekala tudi v Berlinu, \xc4\x8dastnike SA so tudi tu vodili v skupinah na streli\xc5\xa1\xc4\x8de. Vodjo berlinske SA Ernsta so prestregli na poti na medene tedne, ga odpeljali v Berlin in ustrelili. Gestapo je medtem poiskal tudi Georga Strasserja, ga aretiral, v zaporu pa ga je lastnoro\xc4\x8dno ustrelil Heydrich. Georgov brat Otto je imel ve\xc4\x8d sre\xc4\x8de, saj se je pravo\xc4\x8dasno umaknil v tujino. Von Papen je bil priprt, v svoji pisarni je bil ubit vodja katoli\xc5\xa1ke akcije Erich Klausener, ministrski direktor v ministrstvu za promet, med kosilom pa so morilci presenetili v doma\xc4\x8di hi\xc5\xa1i nekdanjega kanclerja von Schleicherja. Skupaj z \xc5\xbeeno so ga ustrelili. Pred doma\xc4\x8dimi vrati je bil ustreljen tudi general von Bredow, tesni Schleicherjev sodelavec._NEWLINE_Med vsesplo\xc5\xa1nim ma\xc5\xa1\xc4\x8devanjem so padale tudi nedol\xc5\xbene \xc5\xbertve. Esesovci so po pomoti ustrelili uglednega glasbenega kritika Willa Schmidta, ki so ga zamenjali za pripadnika SA z istim imenom. Brutalno so ubili tudi starega von Kahra, ki je neko\xc4\x8d \xc2\xbbpokvaril\xc2\xab\xc2\xa0pivni\xc5\xa1ki pu\xc4\x8d, umorjen je bil celo Bernard Stempfle, nekdanji duhovnik, ki je v tistih prvih dneh bojev za oblast celo pomagal Hitlerju pri izdaji knjige Mein Kampf. Uradno naj bi v no\xc4\x8di dolgih no\xc5\xbeev umrlo okoli 70 ljudi, neuradno pa se ta \xc5\xa1tevilka vrti okoli 1000. Zadnji je pri\xc5\xa1el na vrsto R\xc3\xb6hm. Hitler ga je namre\xc4\x8d hotel pomilostiti, a so ga sodelavci prepri\xc4\x8dali, naj gre do konca. Zru\xc5\xa1enemu vodji SA so ponudili pi\xc5\xa1tolo, da stori \xc4\x8dastni samomor, vendar je odklonil. Potem sta v zaporni\xc5\xa1ko celico, kjer je bil zaprt, vstopila komandant koncentracijskega tabori\xc5\xa1\xc4\x8da Dachau Theodor Eicke in njegov pomo\xc4\x8dnik ter nekdanjega \xc5\xa1efa SA ustrelila.\n_START_SECTION_\nEpilog\n_START_PARAGRAPH_\nV N\xc3\xbcrnbergu so bili SA, SS, SD in gestapo obto\xc5\xbeeni kot zlo\xc4\x8dinske organizacije. SA je bila opro\xc5\xa1\xc4\x8dena, saj po mnenju sodnikov po 30. juniju 1934 ni imela nobene omembe vredne vloge ve\xc4\x8d. Preostali trije pa so bili spoznani za krive, kar je pomenilo, da je bilo kaznivo dejanje \xc5\xbee \xc4\x8dlanstvo. Izvzeti so bili le tisti, ki so \xc5\xbee pred za\xc4\x8detkom vojne izstopili iz njihovih vrst ali pa bili mobilizirani prisilno, vendar je bilo takih zelo malo.'